钦定古今图书集成/明伦汇编/家范典/第030卷 > 《送孟和卿平阳寻母》龚孟夔
## 钦定古今图书集成/明伦汇编/家范典/第030卷 > 《送孟和卿平阳寻母》龚孟夔

杜羔念母心最苦，岂意一朝逢泽潞。母惊儿貌似乃
翁，儿抱母啼泪如雨。五十孺慕朱寿昌，刺血写经毛
发苍。间关同州晚相见，迎侍亲舆归故乡。人生百年
一弹指，母恩未报情曷已。团𪢮尊前舞彩衣，大胜世
间朱与紫。子行万里涉风沙，誓不见母不还家。儿今
发落母应老，道旁观者还咨嗟。临川孟氏号雍睦，家
世来此澶渊族。婆娑老暮紫荆花，料想春风依旧绿。